साजिद कहते हैं, "मैं और फरहा एक दूसरे की फिल्मों के बारे में बात नहीं करते. अगर करते होते मैं तीस मार खां को लेकर उनसे बहुत झगड़ा करता. मुझे उस फिल्म से बड़ी निराशा हुई थी."साजिद खान निर्देशित फिल्म हाउसफुल 2 छह अप्रैल को रिलीज हो रही है. फिल्म एक कॉमेडी ड्रामा है.साजिद की पहली दो फिल्में हे बेबी और हाउसफुल भी कॉमेडी ड्रामा थीं, लेकिन साजिद ने कहा कि वो हर किस्म की फिल्में बना सकते हैं.साजिद कहते हैं, "मैं कॉमेडी, हॉरर, ऐक्शन, रोमांटिक हर तरह की फिल्में बना सकता हूं."हाउसफुल 2 में मिथुन चक्रवर्ती, ऋषि कपूर और रणधीर कपूर से लेकर अक्षय कुमार, जॉन अब्राहम, असिन, जैक्लीन फर्नांडिज समेत कुल 12 अभिनेता काम कर रहे हैं. साजिद खान ने बताया कि वो मिथुन और कपूर बंधुओं के बहुत बड़े प्रशंसक हैं. साजिद कहते हैं, "मिथुन दा हमेशा से मेरी प्रेरणा रहे हैं. उनके साथ, ऋषि जी के साथ काम करना बहुत मजेदार रहा."ये पहला मौका है जब रणधीर कपूर और ऋषि कपूर पहली बार किसी फिल्म में साथ काम कर रहे हैं. फिल्म में उनके किरदारों के नाम वही हैं जो असल जिंदगी में उनके घरेलू नाम हैं. ऋषि कपूर के किरादर का नाम चिंटू है और रणधीर कपूर के किरदार का नाम डब्बू.साजिद ने ये भी कहा कि उन्होंने टीवी में तकरीबन 15 साल तक काम किया है. साजिद ने ऋषिकेश मुखर्जी की फिल्म झूठ बोले कौवा काटे में भी अभिनय किया था, लेकिन अब उनकी इच्छा अभिनय करने की नहीं है.साजिद कहते हैं, "झूठ बोले कौवा काटे ऋषि दा की फिल्म थी, तो मैं ना नहीं कर पाया. उनके फोन मेरे पास आया तो मैंने स्क्रिप्ट भी नहीं सुनी और कहा कि बताइए शूटिंग कब करनी है."साजिद मानते हैं कि अब वो और अभिनय इस वजह से नहीं करना चाहते क्योंकि उन्हें लगता है कि वो एक बेकार अभिनेता हैं. उनकी आगे की योजना कैमरे के पीछे रहकर ही फिल्में निर्देशित करने की है.